**Zadanie a pokyny k celoštátnemu kolu OMU**

Z interných predpisov účtovnej jednotky OKNO do sveta, s.r.o. vyberáme:

1. Dlhodobý majetok sa odpisuje od prvého dňa mesiaca, ktorý nasleduje po mesiaci, v ktorom bol majetok obstaraný.
2. Pri vyradení dlhodobého majetku sa majetok odpisuje do konca mesiaca, v ktorom došlo k vyradeniu.
3. Účtovné odpisy dlhodobého hmotného majetku sú rovnaké ako daňové odpisy. Dlhodobý hmotný majetok, ktorého doba použiteľnosti je viac ako jeden rok a má ocenenie pod 1 700 eur sa účtuje ako dlhodobý hmotný majetok.
4. Účtovná jednotka tvorí opravné položky k pohľadávkam vo výške daňovo uznateľnej opravnej položky. Doteraz opravnú položku k pohľadávkam netvorila z dôvodu nepotrebnosti.
5. Účtovná jednotka účtuje zásoby spôsobom A.
6. Účtovná jednotka pri ocenení zásob používa metódu FIFO.
7. Zaradenie na sklad zásob nastáva nasledujúci deň po doručení došlej faktúry. Okrem účtovného zápisu treba urobiť aj príjem na sklad.
8. Vyskladnenie zo skladu nastáva v deň realizácie zákazky. Okrem účtovného zápisu treba urobiť aj výdajku zo skladu.
9. Účtovná jednotka pri používaní motorových vozidiel uplatňuje výdavky 80%/20%.
10. Dividendy sa zdaňujú zrážkovou daňou.
11. Odoslané faktúry vystavujte priamo v programe OMEGA.
12. Analytické označenie účtov: 221 100 – Bežný bankový účet, 336 100 – VŠZP, 336 200 – Sociálna poisťovňa

Účtovná jednotka nie je mikrodaňovníkom.

|  |  |  |
| --- | --- | --- |
| **Účtovná jednotka OKNO do sveta, s.r.o. mala k 1. 1. 2022 uvedený stav majetku, vlastného imania a záväzkov.** | | |
|  |  |  |
| 022 | **Samostatné hnuteľné veci a súbory hnuteľných vecí** | 18 600 |
| 082 | **Oprávky k SHVaSHV** | 7 750 |
| 031 | **Pozemky** | 5 000 |
| 132 | **Tovar na sklade a v predajniach, z toho:** | 7 060 |
|  | *Okno Plast 1 - 12 ks á 180 eur/ks* |  |
|  | *Okno Plast 5 – 35 ks á 140 eur/ks* |  |
| 211 | **Pokladnica** | 6 199,76 |
| 221 | **Bankový účet** | 36 433,24 |
|  |  |  |
| 311 | **Odberatelia, z toho:** | 1 800 |
|  | *f. LEP, s.r.o., č. fa 2100197: 1 800 eur* |  |
| 321 | **Dodávatelia, z toho:** | 360 |
|  | *f. Kutil, s.ro., č. fa 21611: 360 eur* |  |
| 323 | **Krátkodobé rezervy, z toho:** | 221,73 |
|  | Nevyčerpané dovolenky 2021: 164 eur |  |
|  | Nevyčerpané dovolenky – odvody 2021: 57,73 eur |  |
| 331 | **Zamestnanci** | 612 |
| 336 | **Zúčtovanie s orgánmi sociálneho zabezpečenia a zdravotného ... (záväzok)** | 361 |
| 343 | **Daň z pridanej hodnoty (nadmerný odpočet za 12/2021)** | 442,18 |
| 341 | **Daň z príjmov (za rok 2021)** | 1826 |
| 342 | **Ostatné priame dane** | 21 |
| 345 | **Ostatné dane a poplatky (daň z motorových vozidiel 2021)** | 170 |
| 365 | **Ostatné záväzky voči spoločníkom a členom (finančná výpomoc)** | 2 500 |
| 379 | **Iné záväzky (povinné zmluvné poistenie)** | 240 |
| 411 | **Základné imanie** | 20 000 |
| 417 | **Zákonný rezervný fond z kapitálových vkladov** | 2 000 |
| 421 | **Zákonný rezervný fond** | 1 000 |
| 428 | **Nerozdelený zisk minulých rokov**  **Rok 2020**  **Rok 2012** | 8 436  17 791 |
| 431 | **Výsledok hospodárenia v schvaľovaní (zisk)** | 12 145 |
| 472 | **Záväzky zo sociálneho fondu** | 101,45 |

**Na základe informácií o činnostiach v jednotlivých mesiacoch zaúčtujte príslušné účtovné prípady.**

**V mesiaci január nastali tieto skutočnosti:**

Dňa 5.1. došlá faktúra č. 22003 od f. OKNO, s.r.o. (Jasná 33, 971 02 Trnava, IČO: 56985220, IČ DPH: SK2020704336) za nákup 15 ks plastového okna PLAST1 s dátumom vystavenia a dátumom zdaniteľného plnenia 5.1.2022, dátum splatnosti 19.1.2022, predmet faktúry 15 ks okna PLAST1 v cene 200 eur bez DPH/ks, výška DPH 600 eur.

Dňa 20.1. 2022 bola realizovaná, na základe objednávky, montáž 10 ks okien PLAST1 u svojho odberateľa Jozefa Kuklu, Bazova 14, 821 08 Bratislava – fyzická osoba bez IČO. Dňa 21.1. 2022 vystavila faktúru (č. 220001) so splatnosťou 7 dní a nasledovnými údajmi:

* Plastové okno PLAST1 10 ks á 250 eur bez DPH
* Montáž 10 ks okien PLAST1 á 30 eur bez DPH/ks

Dňa 25. 1. bola zakúpená ročná diaľničná známka v cene 50 eur s DPH – úhrada realizovaná platobnou kartou.

Dňa 31.1.2022 bol doručený výpis z bankového účtu z bežného účtu s položkami:

* Úhrada faktúry č. 21611
* Inkaso faktúry č. 2100197
* Úhrada dane z motorových vozidiel za rok 2021
* Úhrada faktúry č. 22003 f. OKNO, s.r.o.
* Výber peňazí do pokladnice 500 eur
* Úhrada povinného zmluvného poistenia
* Platba kartou za diaľničnú známku
* Bankové poplatky 6 eur

**V mesiaci február nastali tieto skutočnosti:**

Dňa 1.2.2022 príjem peňazí do pokladnice.

Firma reklamuje 2 ks plastového okna PLAST1 z dôvodu poškodenia, f. OKNO, s.r.o. reklamáciu uznala v plnej výške a vystavila dobropis č. 22001 dňa 18.2.2022. Doplňte nasledovné sumy

2 ks á 200 eur/ks – 400 bez DPH, 80 eur DPH, 480 eur s DPH

Dňa 28.2.2022 bol doručený výpis z bankového účtu z bežného účtu s položkami:

* Inkaso dobropisu č. 22001
* Vrátenie finančnej výpomoci spoločníkovi v plnej výške
* Vrátenie nadmerného odpočtu DPH za 12/2021
* Bakové poplatky 6 eur

**V mesiaci marec nastali tieto skutočnosti:**

Dňa 6.3.2022 zaevidovaná objednávka od f. Global, s.r.o. (Záhrady 33, 851 04 Bratislava, IČO: 15514020, IČ DPH SK2020606505) montáž okien PLAST5 v počte kusov 34 okien, predajná cena okna PLAST 5 je 195 eur bez DPH, cena kompletnej montáže je 4 200 eur bez DPH. Celková cena objednávky je na sumu 10 830 eur bez DPH.

Zákazka sa bude realizovať 10.3.2022 a následne na druhý deň bude komplet zákazka vyfakturovaná (vystavená faktúra č. 220002) .

Dňa 24.3.2022 nákup pohonných hmôt na benzínovej stanici Slovnaft, a.s. v cene 120 eur s DPH – platba platobnou kartou.

Dňa 31.3.2022 bol doručený výpis z bankového účtu z bežného účtu s položkami:

* Úhrada pohonných hmôt platobnou kartou
* Úhrada dane z príjmov za rok 2021
* Inkaso faktúry č. 220001
* Inkaso faktúry č. 220002

**V mesiaci apríl nastali tieto skutočnosti:**

Na základe priložených dokumentov o mzdách zaúčtujte k 30.4.2022 príslušné účtovné prípady týkajúce sa mzdy pracovníka Jána Forgáča.

**V mesiaci máj nastali tieto skutočnosti:**

Firma sa presťahovala do prenajatých priestorov, kde bude sídliť od 1.6.2022. Od prenajímateľa f. KANCEL, s.r.o. (Lysová 24, 811 03 Bratislava, IČO: 56987412, IČ DPH: SK2121123123) obdržala dňa 20.5.2022 výzvu na základe Zmluvy o nájme na úhradu depozitu vo výške: 500 eur (netreba účtovať predpis) a zároveň aj faktúru č. 22131 s dátumom vystavenia a dátumom zdaniteľného plnenia 20.5.2022, dátumom splatnosti 27.5.20222 za:

* Nájomné od 1.6.2022 do 30.9.2022 v cene 500 eur bez DPH/mesiac

Dňa 31.5.2022 bol doručený výpis z bankového účtu z bežného účtu s položkami:

* Úhrada výzvy na úhradu depozitu
* Úhrada faktúry č. 22131
* Úhrada miezd a odvodov za mesiac apríl

**V mesiaci jún nastali tieto skutočnosti:**

Firma kúpila nový počítač v cene 1 900 eur bez DPH od f. COMP, s.r.o. (Miletičova 3, 821 08 Bratislava, IČO: 17516030, IČ DPH: SK2020709785). Dňa 6.6.2022 si počítač prevzala a obdržala faktúru č. 1202022 s dátumom vystavenia 6.6.2022, dátumom zdaniteľného plnenia 6.6.2022 a dátumom splatnosti 13.6.2022. Zaúčtujte príslušné účtovné prípady, zaevidujte majetok do evidencie DHM, vytlačte protokol o zaradení a inventárnu kartu majetku, nastavte príslušný odpisový plán.

Firma kúpila dňa 20.6. 2022 licenciu na 6 mesiacov program OLYMP na účtovanie miezd od spoločnosti KROS, a.s. (Albrechtova 22, 010 01 Žilina, IČO: 96312069, IČ DPH: 2121706333), v tento deň obdržala aj faktúru č. 6992022 s dátumom vystavenia a dátumom zdaniteľného plnenia 20.6.2022, dátum splatnosti 20.6.2022 v sume 60 eur bez DPH.

Dňa 30.6. 2022 bol doručený výpis z bankového účtu z bežného účtu s položkami:

* Úhrada faktúry č. 1202022
* Úhrada faktúry č. 6992022
* Kreditné úroky 1,20 eur
* Poplatok za vedenie účtu 6 eur

**V mesiaci júl nastali tieto skutočnosti:**

Dňa 10.7.2022 boli zamestnanci firmy pozvaní na slávnostný obed k výročiu založenia firmy. Konateľ firmy zaplatil obed v hotovosti v sume 241 eur s DPH.

Dňa 16.7. 2022 bola firme doručená pokuta zo Sociálnej poisťovne v sume 30 eur za oneskorené dodanie mesačného výkazu. Zaúčtujte predpis.

**V mesiaci august nastali tieto skutočnosti:**

Dňa 10.8. 2022 zasadalo valné zhromaždenie, ktoré rozhodlo, že výsledok hospodárenia za rok 2021 sa celý presunie ako nerozdelený zisk. Zároveň rozhodlo o vyplatení dividend z nerozdeleného zisku za rok 2020.

**V mesiaci september nastali tieto skutočnosti:**

Faktúra od f. KANCEL, s.r.o. č. 22198 za nájomné od 1.10.2022 do 31.1.2023 v cene 500 eur/mesiac bez DPH s dátumom vystavenia 25.9.2022, dátumom splatnosti 30.9.2022.

Dňa 30.9. 2022 bol doručený výpis z bankového účtu z bežného účtu s položkami:

* Úhrada faktúry č. 22198
* Úhrada výplaty dividend
* Úhrada daňovému úradu zrážková daň z príjmov z dividend
* Úhrada pokuty Sociálnej poisťovni

**V mesiaci október nastali tieto skutočnosti:**

Banka VÚB banka, a. s. schválila firme žiadosť o poskytnutie bankového úveru na 3 roky, bankový úver bol pripísaný na úverovom bankovom účte č. 2222666999/0200 vo výške 36 000 eur. Vytvorte bankový účet a k nemu analytickú evidenciu s označením 221 200 pre druhý bankový účet, na ktorý boli dňa 31.10. 2022 pripísané peňažné prostriedky vo výške 36 000 eur. Výpis z úverového účtu k 31.10.2022:

* Pripísanie prostriedkov na účet 36 000 eur
* Banka si stiahla poplatok za vybavenie úveru vo výške 360 eur

**V mesiaci november nastali tieto skutočnosti:**

Firma nakúpila kancelárske potreby v hotovosti dňa 6.11.2022 v celkovej sume 84 eur s DPH, papiernictvo je platiteľom DPH.

Firma dňa 19.11.2022 dostala faktúru č. 63/2022 so splatnosťou 30.11.2022 od f. COPY, s.r.o. (Jánova 33, 841 03 Bratislava, IČO: 12389541, DIČ: 2020410639, neplatiteľ DPH) za opravu kopírky v celkovej sume 210 eur.

Dňa 24.11.2022 nákup pohonných hmôt na benzínovej stanici Slovnaft, a. s. v cene 110 eur s DPH – platba platobnou kartou.

Dňa 25.11. 2022 realizovala firma na základe objednávky opravu okien u svojho odberateľa Jozefa Kuklu, Bazova 14, 821 08 Bratislava – fyzická osoba bez IČO. Dňa 26.11. 2022 vystavila faktúru (č. 220003) so splatnosťou 7 dní a nasledovnými údajmi:

* Oprava 3 ks okien PLAST1 v celkovej cene 1 500 eur bez DPH

Dňa 30.11. 2022 bol doručený výpis z bankového účtu z bežného účtu s položkami:

* Nákup PHM zo dňa 24.11.2022
* Úhrada faktúry č. 632022

**Vykonajte uzávierku DPH za mesiac november. Daňové priznanie aj kontrolný výkaz za mesiac november vytlačte. Program omega je naprogramovaný tak, že je potrebné urobiť uzávierky aj za predchádzajúce mesiace, tie ale nebudete vytláčať, nie sú predmetom úlohy.**

**V mesiaci december nastali tieto skutočnosti:**

Dňa 20.12. 2022 realizovala firma na základe objednávky opravu okien u svojho odberateľa Kataríny Smutnej, Trenčianska 30, 821 08 Bratislava – fyzická osoba bez IČO. Dňa 21.12. 2022 vystavila faktúru (č. 220004) so splatnosťou 7 dní a nasledovnými údajmi:

* Oprava 7 ks okien PLAST1 v celkovej cene 2 120 eur bez DPH

K 31.12.2022 vykonanie uzávierkových operácií:

* Rozpustenie rezerv na nevyčerpané dovolenky za rok 2021
* Tvorba rezerv na nevyčerpané dovolenky za rok 2022 vo výške 89 eur + príslušné odvody
* Tvorba rezervy na zostavenie účtovnej závierky a daňového priznania za rok 2022 vo výške 350 eur
* Zaúčtovanie odpisov dlhodobého majetku
* Predpis dane z motorových vozidiel za rok 2022 vo výške 170 eur
* Zaúčtovanie predpisu dane z príjmov za rok 2022

**Vytlačte (uložte):**

Začiatočný účet súvahový

Účtovný denník za rok 2022

Hlavnú knihu za rok 2022

ÚZ za rok 2022

DP PO za rok 2022

Vystavené odberateľské faktúry

DP DPH za 11/2022